Gjesing Kirke
Gjesing Kirke er en sognekirke som ligger i det nordlige Esbjerg, tæt omgivet af bebyggelse og parkeringspladser på alle sider.
Kirken er opført i 1982-1983 efter tegning af arkitekterne Niels Munk (1945-2022) og Keld Wohlert. Kirken, som er bygget af røde teglsten, består af en kirkesal i bygningskompleksets østre del, en menighedssal i vest, som med deres høje tagrejsninger skaber byggeriets naturlige poler. Imellem salene findes en række lavere menighedslokaler og kontorer, der forbinder de to dele. Sydvest for kirkesalen står der et fritstående klokketårn.
Indvendig står det harmoniske rum med åben tagstol, beklædt med hvide plader. Væggene er vandskurede og hvidtede. Tre middelalderlige munkesten, indmuret i væggen bag prædikestolen, er hentet fra moderkirken i Brøndum. Gulvet er lagt med røde teglsten på fladen.
Inventaret er i det væsentlige fra opførelsen, alterbordet udført af fyrretræ i enkle former som et fritstående nadverbord. Som alterprydelse tjener et vævet vægtæppe med kors og ordene: ”Gud kalder – stille dog”, udført af Jette Nevers, der over prædikestolen har skabt et tilsvarende tæppe med ordene: ”Gud med dig tale vil”.
Samme korsmotiv går igen på alter- og dåbssølvet, tegnet af guldsmed Bent Gabrielsen, som har udført arbejdet i samarbejde med guldsmed Werner Hahn (1936-2022).
Døbefonten, af bornholmsk granit, er udformet som en gennemskåret cylinder.
Prædikestol og bænke er af fyr svarende til alterbordet.